《李宫人琵琶行》
元代·袁桷

先皇金舆时驻跸，李氏琵琶称第一。素指推却春风深，行云停空驻晴日。

居庸旧流水，浩浩汤汤乱人耳。龙冈古松声，寂寂历历不足听。

天鹅夜度孤雁响，露鹤月唳哀猿惊。鹍弦水晶丝，龙柱珊瑚枝。

愿上千万寿，复言长相思。广寒殿冷芙蕖秋，簇金雕袍香不留。

望瀛风翻浪波急，兴圣宫前敛容立。花枝羞啼蝶旋舞，别调分明如欲语。

忆昔从驾三十年，宫壶法锦红茸毡。驼峰马湩不知数，前部声催檀板传。

长乐昼浓云五色，侍宴那嫌头渐白。禁柳慈乌飞复翾，为言反哺明当还。

朝进霞觞辞辇道，母子相对犹朱颜。君不闻出塞明妃恨难赎，请君换谱回乡曲。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。